khistorydata/jeongjo-sjw-relations huggingface dataset:
정조 2년
吳載紹。以刑曹言啓曰。兔山縣定配罪人鄭右奉所犯。不過四件事外。分揀放送。如有同罪而到配者。一體放送事。命下矣。依傳敎。鄭右奉卽爲放送。洪忠道西原縣徒三年定配。罪人邵擎國。亦以同罪定配。一體放送事。發關分付于各該道臣之意。敢啓。傳曰。知道。
정조 2년
李養鼎。以義禁府言啓曰。監察成鎭殷拿處事。傳旨啓下。成鎭殷家在城外云。待城門開。拿囚之意。敢啓。傳曰。知道。
정조 2년
三司合啓。大司憲李𡊠。司諫沈命德。持平柳誼宋銓。獻納金東淵。校理李泰永。副校理洪明浩。正言安廷玹。副修撰南鶴聞啓曰。請亟寢鄭致達妻減死安置之命。夬正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福爲先極邊遠竄。請黑山島定配罪人龜柱亟加嚴鞫。夬正王法。以上措語見上答曰。不允。
정조 2년
兩司合啓。大司憲李𡊠。司諫沈命德。持平柳誼宋銓。獻納金東淵。正言安廷玹啓曰。請薪智島定配罪人敬彬。熊川縣定配罪人成運。亟令王府更爲設鞫得情。請還寢象厚放歸田里之命。仍施絶島定配之典。請彦衡養遂獻遂竝令王府設鞫嚴問。請還收會遂絶島定配之命。仍令王府設鞫得情。請還寢李觀遠定配之命。更令王府設鞫得情。請逆禶妻依金吾初定濟州地定配。籍沒家産。一依法典擧行。請遲晩後物故罪人啓能亟施孥籍之典。請令王府一依古典。趾賊等凶種年未滿者。待其稍長。卽施邦刑。以絶凶逆易種養禍之患。請物故罪人志恒之支屬應坐者絶島散配。以上措語見上答曰。不允。
정조 2년
府啓。持平宋銓啓曰。請大靜縣爲奴罪人金壽賢依律處斷。請興陽縣爲奴罪人河翼龍。南海縣爲奴罪人金重得亟令王府設鞫得情。夬定王法。請梁山郡定配罪人錫達依律處斷。請削黜罪人金漢耆亟施竄配之典。請海南縣竄配罪人金載順亟令王府設鞫嚴問。請三水府定配罪人洪達洙亟令王府更加嚴鞫。依律處斷。請長鬐縣遠竄罪人聖中亟令王府設鞫嚴問。期於得情。夬正王法。請削版罪人有臣宗甲義駿竝令王府設鞫嚴問。依律處斷。請鍾城府定配罪人趙濟泰。海南縣定配罪人李潤成更令王府設鞫得情。施以當律。請楸子島定配罪人趙嵎亟寢酌處之命。仍令王府設鞫得請。夬正王法。請旌義縣減死安置罪人興老亟寢酌處之命。仍令王府設鞫得情。夬正王法。請薪智島荐棘罪人瑩中設鞫嚴問。夬施當律。請濟州牧定配罪人後樂亟令王府更加嚴鞫。期於得情。請慶源府定配罪人鳴遠依律處斷。請物故罪人德泰支屬應坐者一一査出。絶島散配。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊仍令王府更加嚴鞫。期於得情。請濟州牧爲奴罪人一才。大靜縣爲奴罪人卜男。黑山島爲奴罪人福伊竝令王府嚴鞫。依律處斷。以上措語見上答曰。不允。
정조 2년
又啓曰。臣見識昏昧。本不合於淸朝耳目之任。今以本府監察擅自囚禁事。致勤嚴敎。繼有承宣之請推。監察元無直囚之事。而今此監察成鎭殷。不有法意。恣意囚人。事未前聞。誠極駭然。臣旣待罪持憲。而事關本府。矇不覺察。未卽糾正。臣之溺職之罪。於是乎大矣。其何敢一刻晏然於臺次乎。請命遞斥臣職。持平柳誼啓曰。臣才識魯莽。言議巽軟。本不合於淸朝耳目之任。恒切愧恧悚惶。今於本府監察成鎭殷擅自囚禁事。至有承宣之請推。第伏惟念。監察雖曰監臺。元無白文直囚之例。則今此鎭殷所爲。已是法外。而古例從此蕩然。監察官況是臺臣所管。則鎭殷之於執法之地。有此怪擧。固已萬萬駭痛。而臣猥叨風憲之職。不能檢飭其本府蔑法之官。其何可糾劾他司乎。事關本府。矇未覺察。不卽糾正。臣溺職之罪。於是益著且大矣。何敢抗顔而一刻晏然於臺次乎。請命遞斥臣職。答曰。雖有不善檢飭之失。不可以此輕遞言官。況可罪在彼。勿辭。亦勿退臺。
정조 2년
院啓。正言安廷玹啓曰。請大靜縣爲奴罪人金壽賢更令王府設鞫嚴問。依律處斷。請爲奴罪人河翼龍金重得亟令王府設鞫得情。夬正王法。請南海縣定配罪人李弘濟設鞫嚴問。請海南縣竄配罪人金載順亟令王府設鞫嚴問。請寢竄配罪人朴宗岳放釋之命。請遠竄罪人聖中。放逐罪人有臣宗甲義駿等竝令王府設鞫嚴問。期於得情。夬正王法。請還寢福氷酌處之命。依律處斷。請海美縣定配罪人申光復更令王府設鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府設鞫得情。夬正王法。請定配罪人具翼遠亟寢酌處之命。仍令王府嚴鞫得情。夬施當律。請減死安置罪人大燮亟寢酌處之命。仍令王府設鞫得情。夬正王法。請減死罪人弼海亟寢酌處之命。仍令王府設鞫得情。夬正王法。請放逐鄕里罪人尹得毅施以屛裔之典。請遠竄罪人安兼濟李宅鎭亟命王府竝加嚴鞫。期於得情。依律處斷。請恒善支屬亟命散配。日謙兄弟竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。請荐棘罪人瑩中亟令王府設鞫嚴問。夬施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府安置罪人朴宗集亟令王府拿鞫得情。施以當律。請吳濬根亟施屛裔之典。請河東府減死定配罪人昌鼎依律處斷。請濟州牧減死定配罪人範聖依律處斷。請物故罪人德泰支屬之應坐者。一竝詳査。絶島散配。請㓒原縣定配罪人志遜更令王府設鞫嚴問。期於得情。請散配罪人孫景完李德杓鄭德涵趙命禧金德麟竝令王府更加嚴鞫。依律處斷。以上措語見上近來綱紀懈弛。居官者尠能守法。至於監察成鎭殷。不有府例。擅發紙牌。恣意囚人。事之可駭。莫此爲甚。如此蔑法不似之類。不可仍置於監臺之列。請司憲府監察成鎭殷亟施削版之典。答曰。不允。末端事。拿處。可也。
정조 2년
平安監司金鍾秀疏曰。伏以。臣冒膺藩寄。行將陛辭矣。臣父墳山。在京畿廣州地。霜露之感。臨行益切。玆敢援例陳懇。伏乞聖慈。特許臣省掃之暇。俾伸人子至情焉。臣無任屛營祈懇之至。答曰。省疏具悉。卿其依所請往省焉。
정조 2년
戊戌九月二十八日。記事官姜彙鈺。刑曹殺獄罪人李千奉加刑啓目。傳曰。更加嚴刑。期於得情爲良如敎。
정조 2년
刑曹僞造御寶罪人金奉鎭加刑啓目。傳曰。更加嚴刑。期於得情爲良如敎。
정조 2년
刑曹殺獄罪人李光點加刑啓目。傳曰。更加嚴刑。期於得情爲良如敎。
정조 2년
戊戌九月二十八日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。上使之病何如云耶。國榮曰。尙一味無減云矣。上曰。病勢如此。則何以作遠行乎。國榮曰。此與委頓之病有異。一兩日內。如有減勢。則將扶病入去云矣。上曰。昨日以錄啓事。刑曹堂郞已爲處分。而其時該房承旨。亦難免不察之失。業欲同爲處分。而特以生疎之致。姑爲安徐矣。國榮曰。當初捧納之際。不爲詳審。已是矇然矣。命退去。諸臣以次出。
정조 2년
戊戌九月二十八日初更三點。上御誠正閣。左承旨入侍時。行左承旨李鎭衡。記事官柳孟養金勉柱李信祜。以次進伏訖。上曰。右副承旨已爲出去乎。鎭衡曰。俄者留門。卽爲出去矣。上曰。推考房承旨。何至今不爲入來乎。鎭衡曰。推鞫晩始開坐。罪人供辭。姑未修整。故未及入來云矣。上謂信祜曰。汝父連爲仕進於實錄廳乎。信祜對曰。連爲仕進。而或有留宿時矣。上曰。金鍾秀李在簡皆出外任。兪彦鎬常在松營。實錄堂上不足。畢役杳無期。誠爲可悶矣。鎭衡曰。在京堂上則近來連爲着實云矣。上曰。速速畢役則甚好。而若曠歲不成則非但經費之可悶。莫重史記。易致汗漫。尤可悶也。鎭衡曰。聞諸堂之言。則明年內似當畢役云矣。命書傳敎曰。承旨房仍。命退去。諸臣以次出。
정조 2년
行都承旨洪國榮藥院直。行左承旨李鎭衡坐。右承旨洪檢坐直。左副承旨吳載紹坐。右副承旨李養鼎坐直。同副承旨金魯淳坐。注書柳孟養藥院直鄭東浚病。假注書李度謙仕直。事變假注書朴奎淳仕。
정조 2년
洪檢啓曰。大司憲李𡊠疏批未下。執義兪彦鏶在外。掌令金鍾厚在外。李昌漢傳旨未下。持平柳誼宋銓牌不進。今日以監察茶時之意。敢啓。傳曰。知道。
정조 2년
傳于李鎭衡曰。都承旨入侍。
정조 2년
金魯淳啓曰。今日推鞫時。兩司當爲備員。而大司憲李𡊠疏批未下。執義兪彦鏶。掌令金鍾厚在外。掌令李昌漢傳旨未下。持平柳誼宋銓。竝卽牌招。以爲進參之地。何如。傳曰。允。
정조 2년
吳載紹。以都摠府言啓曰。今日入直宣傳官武兼及有廳軍士。當爲中日習射。而拜表相値。不得爲之之意。敢啓。傳曰。知道。
정조 2년
傳于洪檢曰。謝恩使留待。
정조 2년
洪檢。以議政府司錄。以三公意啓曰。今此謝恩使慕華館文書査對時。政府西壁。例當進參。而左參贊洪樂性。以判義禁。推鞫進。右參贊黃景源。受由在外。無以備員。右參贊黃景源。今姑改遞。其代令該曹口傳差出。待下批仍卽牌招。使之擧行。何如。傳曰。允。
정조 2년
吏曹口傳政事。以李重祜爲右參贊。
정조 2년
傳于李鎭衡曰。備忘紙五卷入之。
정조 2년
傳于李養鼎曰。全羅道十月朔物饍。有腐傷不敬者。當該監饍提調。捧現告以入。
정조 2년
傳于金魯淳曰。罪人李德秀。雖是國泰之子。與德泰有異。減死定配。罪人安處京。別無更問之端。還發配所。罪人安汝石放逐本鄕。
정조 2년
李養鼎。以義禁府言啓曰。罪人李德秀減死定配。罪人安處京還發配所。罪人安汝石放逐本鄕事。命下矣。罪人李德秀全羅道羅州牧黑山島減死定配。罪人安處京靈嚴郡楸子島還發配所。而依例發遣府羅將押送于各其配所。罪人安汝石出付漢城府。放逐本鄕之意。敢啓。傳曰。知道。
정조 2년
又啓曰。明日次對。兩司當爲進參。除在外傳旨及疏批未下外。司諫沈命德。獻納金東淵。正言安廷玹。竝待開門牌招。何如。傳曰。允。
정조 2년
吳載紹。以摠戎廳言啓曰。本廳千摠白東毅。把摠金鍾禧。身病甚重。勢難察任。竝改差。何如。傳曰。允。
정조 2년
院啓。獻納金東淵啓曰。請大靜縣爲奴罪人金壽賢更令王府設鞫嚴問。依律處斷。請爲奴罪人河翼龍金重得亟令王府設鞫得情。夬正王法。請南海縣定配罪人李弘濟亟令王府設鞫嚴問。請海南縣竄配罪人金載順。亟令王府設鞫嚴問。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等竝令王府設鞫嚴問。期於得情。夬正王法。請還寢福氷酌處之命。依律處斷。請海美縣定配罪人申光復。更令王府嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。夬正王法。請定配罪人具翼遠。亟寢酌處之命。仍令王府嚴鞫得情。夬施當律。請減死安置罪人大燮。亟寢酌處之命。仍令王府設鞫得情。夬正王法。請減死罪人弼海。亟寢酌處之命。仍令王府設鞫得情。夬正王法。請放逐鄕里罪人尹得毅。施以屛裔之典。請遠竄罪人安兼濟李宅鎭。亟命王府竝加嚴鞫。期於得情。依律處斷。請恒善支屬亟命散配。日謙兄弟竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。請荐棘罪人瑩中。亟令王府設鞫嚴問。夬施當律。請亟收放逐罪人鄭遠達。珍島郡定配罪人閔百奮。放釋之命。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。請吳濬根亟施屛裔之典。請河東府減死定配罪人昌鼎。依律處斷。請濟州牧減死定配罪人範聖。依律處斷。請物故罪人德泰支屬之應坐者。一竝詳査。絶島散配。請㓒原縣定配罪人志遜。更令王府設鞫嚴問。期於得情。請散配罪人孫景完李德杓鄭德涵趙命禧金德麟。竝令王府更加嚴鞫。依律處斷。以上措語見上答曰。不允。
정조 2년
河恩君垙疏曰。伏以。臣嚮叨重任。罪在溺職。而聖度包容。乍罷旋敍。臣至今惶悚。仰祝天恩。不意專對之命。又下於夢想之外。惝怳隕越。罔知攸措。臣欲辭免。則義在往役。不敢煩瀆。欲承膺則不稱之實。已著於前。縮伏私次。恭俟公議。而期日已迫。逃遁不得。恬然冒當。黽勉治任。臣之返命之前。長是悶蹙之日。何敢以私事。仰干崇聽。而臣之父母墳山。在於長湍地。今當出疆之行。益切霜露之感。特蒙歷省之恩許。俾伸人子之至情。千萬顒祝。臣無任屛營祈懇之至。答曰。省疏具悉。卿其依所請歷省焉。
정조 2년
戊戌九月二十九日辰時。上御誠正閣。都承旨入侍時。行都承旨洪國榮。記事柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。推鞫尙未收殺。連日開坐。亦甚支離。今日則可當收殺乎。國榮曰。干連諸囚尙多。今日內似難收殺矣。上曰。河恩君之病何如云耶。國榮曰。今則病勢顯差云矣。上曰。戶判之出長生殿牌囚人。何其迂闊也。國榮曰。不深思量。遽然出牌。嚴敎之下。方惶悚矣。上曰。監察直囚之法。有關後弊。此等之弊。各別禁斷。然後朝綱可立。而都民亦可以息肩矣。國榮曰。此等事。另加禁斷。似好矣。命退去。諸臣以次出。
정조 2년
戊戌九月二十九日巳時。上御熙政堂。使臣入侍時。上使河恩君垙。副使尹坊。書狀鄭宇淳。右副承旨李養鼎。假注書李度謙。記事官金勉柱李信祜。以次進伏訖。上命使臣進前。上曰。何時當到燕京。垙曰。至月當得達矣。上曰。今番使事甚急。從速渡江。可也。垙曰。表文在我境雖屢爲査對。而猶有未可知者。入彼國之後。若或有字畫誤處。勢難啓聞請改。何以爲之乎。上曰。或有誤處。直改之。可也。上曰。書狀旣以行臺董飭。一行盤纏外。雖一兩銀。勿使潛入。可也。今番則自內別付。初不爲之。亦似無稱托之弊矣。宇淳曰。書狀之任。專在搜驗。敢不奉承聖敎。各別嚴禁乎。上曰。搜驗董飭。亦在於灣尹之操縱。以今日筳敎。先爲行關於義州。潛商各別申飭。俾無如前之弊。可也。垙曰。今行設令有銀貨犯科者。初無卜物之可托。則似無他慮矣。上曰。使臣入侍罷後。卽爲拜表之意。分付。賤臣承命。分付。上曰。卿之今春奉使時。有不善周旋者。今番凡事各別審愼。以補旣往。可也。垙曰。臣以無似。屢奉專對之命。惶懍極矣。聖敎之下。敢不竭誠乎。上曰。卿等當寒遠役。善爲往返。可也。仍命使臣先退。三使臣退出。命書傳敎曰。罪人安汝石。姑爲仍囚。以待決末。罪人安處京。當初發捕。不過盤覈之意也。德泰應澤招中。雖亦不言處京之名。而其在獄體。不可輕易酌放。更加施威。如不直招。仍前劃紙。限五度加刑。罪人李德秀應澤德泰之招。其所證援。不啻明白。凶謀陰計。旣無可疑之端。不必推問於德秀。而渠以德泰之養同生。應澤之親族。一向抵賴。萬萬痛駭。不可急於收殺。遽然酌處。更加施威嚴問後。亦爲仍前劃紙。限五度加刑取招以聞。命退。諸臣退出。
정조 2년
行都承旨洪國榮藥院直。行左承旨李鎭衡坐。右承旨尹冕東坐。左副承旨洪檢坐直。右副承旨李養鼎坐。同副承旨金魯淳坐直。注書柳孟養藥院直鄭東浚病。假注書李度謙仕直。事變假注書朴奎淳仕。
정조 2년
金魯淳啓曰。大司憲李𡊠疏批未下。執義兪彦鏶在外。掌令金鍾厚在外。李昌漢傳旨未下。持平柳誼傳旨未下。宋銓傳旨未下。今日以監察茶時之意。敢啓。傳曰。知道。
정조 2년
李鎭衡啓曰。左副承旨吳載紹今日不爲仕進。卽爲牌招。何如。傳曰。允。
정조 2년
李養鼎。以奎章閣言啓曰。本閣有擧行事。直閣鄭志儉。時在慶尙道晉州地。斯速乘馹上來事。下諭。何如。傳曰。允。
정조 2년
又啓曰。親臨誓戒時。刑曹判書當爲進參。而判書洪樂命。尙未出肅。事甚未安。卽爲牌招。以爲進參之地。何如。傳曰。允。
정조 2년
洪檢。以弘文館言啓曰。修撰曺遠振。自鄕上來云。卽爲牌招察任。何如。傳曰。允。
정조 2년
傳于李養鼎曰。箕伯留待。
정조 2년
傳于李養鼎曰。箕伯入侍。
정조 2년
又傳曰。禮房承旨馳詣宗廟景慕宮。奉審祭物。看審諸執事進排官摘奸以來。
정조 2년
又傳曰。刑曹判書洪樂命。今日入侍。知其有實恙。今姑許遞。
정조 2년
承旨前望單子入之。以尹冕東爲承旨。
정조 2년
吏批。右承旨尹冕東。左副承旨洪檢。
정조 2년
以掌令李昌漢。持平宋銓柳誼牌不進罷職傳旨。傳于金魯淳曰。只推。
정조 2년
以校理李鼎揆。副修撰李儒慶牌不進罷職傳旨。傳于尹冕東曰。只推。
정조 2년
尹冕東。以弘文館言啓曰。校理李鼎揆。副修撰李儒慶。旣有只推之命。竝卽牌招察任。何如。傳曰。允。
정조 2년
傳于李養鼎曰。他承旨入侍。
정조 2년
尹冕東。以吏曹言啓曰。今此宗廟冬享大祭親行時。執禮以下諸執事。皆以侍從塡差。而時無職名人員。令該曹口傳付軍職。何如。傳曰。允。
정조 2년
又以禮曹言啓曰。卽接奉常寺所報。則永禧殿第五室影幀奉安後。五名日祭臘享祭春秋別祭延祜宮四享祭綏吉園四名日及忌辰祭祔太廟後配享功臣六位冬享祭祭物。考例加定云。依前例卽爲磨鍊加定之意。分付該曹。何如。傳曰。允。
정조 2년
李鎭衡。以戶曹言啓曰。文昭殿碑閣蠶壇碑閣淨業院碑閣追慕洞碑閣流霞亭。依例發遣本曹郞廳奉審。則蠶壇碑閣庫庫雨漏。追慕洞碑閣瓦子及墻垣瓦子庫庫脫落。流霞亭正堂一庫雨漏。萬懷堂窓戶紙庫庫破傷。行閣瓦子庫庫脫落。千慕堂窓戶紙壁塗紙庫庫破傷。瓦子庫庫脫落。以上修改處。分付營繕。卽速修改。亦令本曹郞廳監董擧行之意。敢啓。傳曰。知道。
정조 2년
傳于金魯淳曰。今日誓戒進參。然後大享可以進參。勿論實職軍銜有實故實病外。皆令進參事。申飭。
정조 2년
金魯淳。以訓鍊都監言啓曰。本局兼內吹今秋等習角賞格。依啓下單子。木綿三十一疋。分等施賞之意。敢啓。傳曰。知道。
정조 2년
李鎭衡。以漢城府言啓曰。罪人安汝石放逐本鄕事。命下矣。依傳敎。罪人安汝石。以其本鄕黃海道海州馬山七里。放逐之意。敢啓。傳曰。知道。
정조 2년
有政。吏批。判書洪樂純在外。參判未差。參議李義翊進。同副承旨金魯淳進。吏批啓曰。判書洪樂純在外。參判未差。小臣獨政未安。何以爲之。敢稟。傳曰。只出緊任。以具善復爲刑曹判書。金思穆爲大司諫。南鶴聞爲校理。鄭志儉爲修撰。徐有隣爲兵曹參判。姜世晃爲左尹。金東鎭爲造紙別提。漢學敎授二單。沈念祖鄭志儉。兼知實錄三單。蔡濟恭洪樂純金華鎭。左尹宋德相。右尹姜世晃。
정조 2년
兵批。行判書李徽之病。參判徐有隣未肅拜。參議李秉模病。參知宋煥喆入直進。同副承旨金魯淳進。兵批。副司直黃景源洪樂命徐有隣洪秉纘。司果鄭志儉。以朴瑬爲南漢留營別將。
정조 2년
兵曹口傳政事。以金魯鎭洪益弼李萬恢爲副摠管。
정조 2년
金魯淳。以兵曹言啓曰。內吹螺赤習角入格賞木一同六疋。兼內吹細樂手習角入格賞木九疋。依判下單子。一一分給之意。敢啓。傳曰。知道。
정조 2년
又以刑曹言啓曰。該司僧徒。令該曹摘發決杖。此後另加申飭事。命下矣。依傳敎。僧德稔決杖一百。逐出城外之意。敢啓。傳曰。知道。
정조 2년
又以刑曹言啓曰。刑曹首吏及當該刑房書吏與典獄書吏。照律嚴處事。命下矣。依傳敎。取考律文。則大明律對制上書詐不以實條。有曰。凡奏事上書詐不以實者。杖一百徒三年。本曹首吏書吏任希祚。刑房書吏林枝茂。典獄署書吏李聖彬等。依此律施行。各決杖一百後。任希祚江原道伊川府。李聖彬蔚珍縣。林枝茂黃海道長連縣。竝徒三年定配。卽爲押送之意。敢啓。傳曰。知道。
정조 2년
獻納金東淵。正言安廷玹啓曰。臣等俱以庸下。猥玷言地。居常愧懼。若隕淵谷。今於賓對。隨牌冒膺。一司未備。雖不得合啓。而合辭所懹。旣與右僚停當。故相隨登筵矣。聖敎之下。臣等未諳臺體之失。於是著矣。宜卽引避於前席。而徑先退出。此莫非臣等生疎昏謬之致。以此以彼。何敢一刻晏然於臺次乎。請命遞斥臣等之職。答曰。勿辭。亦勿退待。
정조 2년
戊戌九月三十日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。左副何爲違牌乎。國榮曰。與洪秉纘有私嫌。故不得行公云矣。上曰。刑判何不行公乎。國榮曰。本病實爲難强。萬無供職之望云矣。上曰。病勢旣如此。則詞訟劇務。似難强迫矣。國榮曰。然矣。上曰。實錄纂修之役。不可暫緩。而近來堂上多有故。有故之人。姑爲減下。更出他堂。申飭爲之。好矣。國榮曰。此則摠裁官當經稟擧行矣。命退去。諸臣以次出。
정조 2년
行都承旨洪國榮藥院直。行左承旨李鎭衡坐。右承旨尹冕東坐直。左副承旨洪檢坐直。右副承旨李養鼎坐。同副承旨金魯淳坐。注書柳孟養藥院直一員未差。假注書李度謙仕直。事變假注書朴奎淳仕。
정조 2년
洪檢啓曰。卽伏見江原監司李亨逵災貫分等狀啓。則尤甚之次稍實之邑。不爲分三等。開錄於下端。有違格例。所當還爲下送。而民事所關。雖不得不捧入。其在事體。不可無警。推考警責。何如。傳曰。允。
정조 2년
傳于洪檢曰。檢閱鄭東浚牌招。牌去來催促。
정조 2년
尹冕東啓曰。注書鄭東浚。旣已移職。假注書李度謙。姑令仍察。何如。傳曰。允。
정조 2년
以右議政鄭弘淳京畿安城地父母墳掃墳呈辭。傳于李養鼎曰。給由馬淲奠床備給。
정조 2년
以校理李鼎揆牌不進罷職傳旨。傳于洪檢曰。只推。
정조 2년
尹冕東。以弘文館言啓曰。校理李鼎揆。旣有只推之命。卽爲牌招察任。何如。傳曰。允。
정조 2년
又以守御廳言啓曰。本廳中軍黄寀。右別將李熤。身病猝重。有難察任。竝今姑改差。何如。傳曰。允。
정조 2년
戊戌十月初一日子時。上親臨修誓戒入侍時。行都承旨洪國榮。行左承旨李鎭衡。右承旨尹冕東。左副承旨洪檢。右副承旨李養鼎。同副承旨金魯淳。記事官柳孟養。假注書李度謙。記事官金勉柱李信祜。以次侍立。上具遠遊冠絳紗袍。乘輿由仁和門。出御仁政殿月臺。上曰。今此班次。祭官在前而百官在後乎。檢曰。然矣。上曰。西班入來者。何其少也。國榮曰。或有差祭者而然矣。上曰。西班二品以上入參者。幾人乎。檢問奏曰。宗班外重臣。則七人入來云矣。上曰。西班堂上堂下。幾人入參乎。檢問奏曰。堂上一人。堂下二十四人云矣。上曰。堂上一人。誰也。冕東曰。副司直洪樂彬云矣。上曰。堂上之數。必爲二百餘員。而入來者只爲一人。豈有如許道理乎。國榮曰。堂上。不至於二百人之多矣。養鼎曰。似不過六七十人矣。百官行禮訖。讀誓文官洪樂性。讀誓戒文。上曰。高聲以讀。可也。讀誓戒文訖。百官行禮。上曰。誓戒文書揭乎。檢曰。當書揭矣。上曰。祭官外。捧擧案。可也。上還內。諸臣退出。
정조 2년
戊戌十月初一日丑時。上御誠正閣。左副承旨入侍時。左副承旨洪檢。假注書李度謙。記事官金勉柱李信祜。以次進伏訖。上曰。俄命持入五禮儀矣。持來乎。檢曰。持入矣。上曰。入之。命書傳敎曰。禮有之。凡享于廟祭于社稷。先期戒且誓之。示衆以易行之道。蓋不如是。反致違令也。目凡有七。雖以不飮酒一條言之。考之往史。稽諸國朝典禮。皆以不縱酒載焉。故前此躬享之時。以不縱酒。誡誥臣隣。今莅誓位。始聽誓文。與予所敎。有不同者。猶未自信。敢考禮文。果若予曾所知之者。始或中間循訛。有此誤傳而錯書歟。自政院。就誓令文中不飮酒句。從禮文。亦如予受敎釐正。仍令頒示諸司。上曰。飮字之訛。果自何時耶。檢曰。小臣自前參誓戒時。每見以不飮酒書之。此是流來襲謬而然矣。上曰。俄者所捧東西班袖擧案。持入乎。檢曰。臣旣入侍。故持而待令矣。上曰。入之。命退。諸臣退出。
정조 2년
戊戌十月初一日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。誓戒中不縱酒條。每有違令之慮。商量者久矣。今已定式。此後則似無是慮矣。國榮曰。不縱酒之縱字。卽是泥醉之意。今此誓戒。卽禁其泥醉也。而有司之臣。以初不敢飮酒指揮。故每有犯禁者。今者定式。誠爲允當矣。上曰。昨日西班入參之人。全不成樣。堂上侍從何限。而只有一人之入參乎。良可寒心。國榮曰。其中或不無病故應頉之人。而一人之入參。極甚可訝矣。上曰。下番翰林入來乎。國榮曰。俄纔出牌。故姑未入來矣。上曰。注書出去。翰林催促入來。先入侍後謝恩事。分付。命退去。諸臣以次退出。
정조 2년
行都承旨洪國榮藥院直。行左承旨李鎭衡坐。右承旨尹冕東坐。左副承旨洪檢坐直。右副承旨李養鼎坐直。同副承旨金魯淳坐。注書柳孟養藥院直一員未差。假注書李度謙仕直。事變假注書朴奎淳仕。
정조 2년
李養鼎啓曰。大司憲李𡊠疏批未下。執義兪彦鏶在外。掌令金鍾厚在外。李昌漢未肅拜。持平柳誼宋銓呈辭。今日以監察茶時之意。敢啓。傳曰。知道。
정조 2년
尹冕東。以都摠府言啓曰。今日入直宣傳官武兼及有廳軍士。中日習射。請出標信。傳曰。知道。
정조 2년
洪檢。以實錄廳郞廳。以摠裁官意啓曰。都廳郞廳副司果沈念祖。修撰鄭志儉。副修撰李儒慶。校理李泰永。副司果李謙彬。竝還差。副校理南鶴聞。副司果鄭淵淳。副司果李夔。前正言李延伋。亦爲加差。使之察任。何如。傳曰。允。
정조 2년
吏曹。實錄廳編修官九單。沈念祖鄭志儉李儒慶李泰永李謙彬南鶴聞鄭淵淳李夔李延伋。
정조 2년
以政院玉堂問安。傳于洪檢曰。置之。
정조 2년
金魯淳。以實錄廳持去乙巳年日記二十四卷還來之意。敢啓。傳曰。知道。
정조 2년
傳于尹冕東曰。全羅左水使留待。
정조 2년
李養鼎。以司饔院官員。以監膳提調意啓曰。慶尙道十月朔進上。今日來到。而各殿所封物種中石榴。俱爲體小腐傷。不得已退送。使之改備封進。而莫重進上。如是不謹。其在事體。誠極駭然。當該封進官罷職。道臣亦難免不能檢飭之失。從重推考。領來陪持人。令攸司科治。何如。傳曰。允。進上則還退。更封之際。徒貽民弊。仍爲封入。
정조 2년
以昌寧縣監兪漢寧。玄風縣監金載均。靈山縣監洪直浩罷職傳旨。傳于洪檢曰。歉歲窮民迎送之弊。不可不顧。姑先從重推考。
정조 2년
洪檢。以吏曹言啓曰。元陵別檢金載瓚呈狀內。身病甚重。勢難察任云。依例改差。何如。傳曰。允。
정조 2년
李養鼎。以兵曹言啓曰。今十月初七日宗廟擧動時。本曹補把京畿驛馬十五匹。依例入把之意。分付本道。何如。傳曰。允。
정조 2년
尹冕東。以兵曹言啓曰。卽接東所衛將牒報。則所屬承文院四間許。今日開東時失火。極爲驚駭。問其曲折。則承文院移設次點火。未及修掃出去。以致莫重闕內空廨失火之境。事極駭然。該院官員推考。下人令攸司科治。而闕內禁火。則四所次知矣。常時不能申飭之失。不可無警責。當該部將決棍。衛將推考。何如。傳曰。允。旣過誓戒。部將決棍之請。何不言過齋乎。
정조 2년
又以兵曹言啓曰。去秋三朔能麽兒考講時。訓鍊院僉正邊得淳李瀁。都摠府經歷李始喆金魯行。武臣兼宣傳官李需克。部將洪留浩柳瑞文。講一次陣一次不通。守門將金益魯。講一次不通。竝依定式推考。何如。傳曰。允。
정조 2년
又以濬川司言啓曰。本司都廳李鎭璧。御營廳千摠瓜滿。改差。其代以御營廳千摠李壽鵬差下。使之察任。何如。傳曰。允。
정조 2년
戊戌十月初二日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。國榮曰。承文院失火。雖不大段。大內至近之處。有此回祿之變。想必驚動矣。上曰。燒燼處。幾何。國榮曰。不過數間云矣。上曰。半夜失火。何以卽知救滅乎。國榮曰。夜巡軍。見此起火。來告宿衛所。故卽發番軍。卽爲救滅矣。上曰。闕內各司失火。例有問安云。而政院問安。何其晩也。國榮曰。待他承旨入來問安。故遲滯矣。上曰。朝廷亦當有問安乎。國榮曰。將欲爲之矣。政院問安。旣有勿施之命。故朝廷不爲之矣。命退去。諸臣以次出。
정조 2년
戊戌十月初二日巳時。上御熙政堂。全羅水使入侍時。全羅左水使李文爀。右副承旨尹冕東。假注書李度謙。記事官李信祜鄭東浚。以次進伏訖。上命全羅水使進前。文爀進伏。上下詢職姓名履歷訖。上曰。頃覽狀啓。水營戰船失火事。可謂駭然矣。當此戎備申飭之時。水上戰船。亦被燒燼。則前水使之不能檢飭。此可見矣。文爀曰。臣雖未詳知其形止。而聞該營船滄。近於村家。故村家之火。延及船滄云矣。上曰。汝須下去。各別修擧。無負朝家委任之意也。文爀曰。臣才誠鹵莽。何敢望報效萬一。而謹當竭力矣。上曰。汝經永宗僉使。永宗之船滄。何如。文爀曰。永宗之船滄。亦近於村家。而以編茅覆之矣。上曰。聞永宗之船所。近陸無水。戰船皆在陸地云。若有不虞之變。則在陸之船。將焉用乎。文爀曰。果如聖敎。船隻之浮於水者。一朔之內。不過二十日。若於十餘日在陸之時。或有倉卒之變。則勢將無奈。此亦不可不變通之事也。上曰。永宗軍額。爲幾何。文爀曰。元額爲八哨。而中間減爲五哨矣。上曰。永宗之文移等事。屬於沁都乎。屬於御廳乎。文爀曰。在古本屬御廳。而中間移屬沁都矣。以水路之遠。復屬於御廳。而每當水操時。御營中軍下來。與僉使同爲水操矣。上曰。爲水操。今爲幾年。文爀曰。爲十餘年矣。上曰。永宗之軍器。何如。文爀曰。旗幟等屬。全不成樣。自前每當水操。借用於御廳云。故小臣待罪本鎭時。大旗幟則有所措備。此後庶不至於借用。而甲冑等屬。猶未及備矣。上命宣諭。仍賜弓矢訖。命退。諸臣退出。
정조 2년
行都承旨洪國榮藥院直。行左承旨李鎭衡坐。右副承旨尹冕東坐。左副承旨洪檢坐直。右副承旨李養鼎坐直。同副承旨金魯淳坐。注書柳孟養藥院直一員未差。假注書李度謙仕直。事變假注書朴奎淳仕。
정조 2년
李養鼎啓曰。大司憲李𡊠疏批未下。執義兪彦鏶。掌令金鍾厚在外。掌令李昌漢未肅拜。持平柳誼宋銓呈辭。今日以監察茶時之意。敢啓。傳曰。知道。
정조 2년
傳于李養鼎曰。輪對武臣。今已抄啓。此後從井間次第入侍事。分付。
정조 2년
金魯淳啓曰。冬享大祭親祭祭文。當爲製進藝文提學洪國榮。待明朝牌招。何如。傳曰。允。
정조 2년
傳于尹冕東曰。三道分等狀啓來到。以草記稟處。
정조 2년
以備忘記。傳于尹冕東曰。闕內回祿。每患不卽撲滅。起之之後。未聞有執之之事者。蓋以召集各處軍兵之際。動移數時故也。昔日萬壽樂善之火。儲承承暉之災。此其已跡。而皆從束薪之失手。迨令數百間之不救。況昨曉之火。自於大廈。非比昔日束薪之微。而未踰數刻。亦不動許多兵而救滅。可知宿衛之效。昨欲論賞。猶屬張大。未果提敎矣。觀此兵曹草記。大抵有罰則必有賞。該曹旣請失火官吏之罰。自上宜施救火軍校之賞。昨日救火時宿衛所管軍兵。自其該營施賞。登時執告。勤在巡校。亦令宿衛所。當該內巡軍校別軍書入事。分付宿衛所。本所所管軍兵禁火諸具。甚爲疎漏云。卽與各營大將相議。各項器械。改造其朽劣。新備其利用之物事。亦爲分付宿衛所。擧行後草記。
정조 2년
李養鼎。以宿衛所言啓曰。依傳敎。昨日救火時。本所所管軍兵。自其該營施賞事。分付各該營。使之擧行之意。敢啓。傳曰。知道。
정조 2년
又以訓鍊都監言啓曰。本營千摠李文德。偶然落馬。大段致傷。猝難供職。改差。何如。傳曰。允。
정조 2년
又以禁衛營言啓曰。依傳敎。昨日救火。宿衛所入直敎鍊官韓宅祚處。平弓一張賞給。入番標下軍金千載等九名。及建陽門入直鄕軍全希允等三十名等處。各布一疋施賞之意。敢啓。傳曰。知道。本所軍校。與所管軍校有異。況於牌將。旣施別賞者乎。敎鍊官處。內下筒介一部賜給。標下軍處。內下戶木九疋分給。宜矣。
정조 2년
尹冕東。以御營廳言啓曰。頃因虎患。發遣砲手。連爲跟捕矣。肅靖門外狗蹲峰近處。捉得小虎一頭。封進之意。敢啓。傳曰。知道。別單書入。
정조 2년
李養鼎。以御營廳言啓曰。依下敎。先殺砲手木五疋。再殺三殺砲手各木三疋。擔持軍等處布一疋。書記一名布一疋。施賞之意。敢啓。傳曰。知道。
정조 2년
戊戌十月初三日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。諸道分等狀啓。連爲入來。而諸道擧皆凶歉。哀我民生。將何以料生。誠可矜憐。國榮曰。今年失稔。八道同然。荐飢之餘。民生將未免塡連之患。而朝廷實無可濟之道。前頭之憂。誠不淺淺矣。上曰。今則冬至。正朝。當爲受賀乎。國榮曰。此是五禮儀所在矣。上曰。誕日旣不受賀。則冬至正朝。不必按禮受之矣。國榮曰。誕日則以退行之故。雖有停止之命。冬至則衆陰將退。一陽回生之時。正朝則三陽回泰。萬物資生之時。凡在臣隣。豈不獻賀於此時乎。此則當依例爲之。似好矣。上曰。當商量爲之矣。國榮曰。昨日三守令之不罷。果爲聖德事矣。上曰。罪雖難赦。當此災年。迎送之弊。不可不顧。故不無參酌之道。不之罪矣。命退去。諸臣以次出。
정조 2년
戊戌十月初三日巳時。上御熙政堂。晝講入侍時。知事李徽之。特進官李在協。參贊官金魯淳。侍讀官洪明浩。檢討官李儒慶。假注書李度謙。記事官金勉柱鄭東浚。宗臣西淸君煋。武臣行副護軍鄭觀采。以次進伏訖。上讀前受音訖。明浩讀論語第八卷。自子曰泰伯其可謂至德。止故舊不遺則民不偸。上讀新受音訖。上曰。上番陳文義。明浩曰。此章。夫子所以補至德者。乃其善處父子兄弟君臣之變。權以得中者也。大抵中者。天下萬事之間。中無所不在。而至於政令事爲之中。當斷而斷之。可罪而罪之。卽所以得中也。卽今以鄭妻龜柱事言之。殿下當斷而不斷。可罪而不罪。是殿下於此。不得其中者也。中之一字。益加留神。是臣區區之望也。民興於孝。民不偸者。卽上行下效之意。與大學身修家齊國治之意。相爲表裏。而堯與之以親九族平章百姓。孟子之親親而仁民。亦此意也。此皆風行草偃。自近及遠之化也。風俗之厚薄。人心之善惡。專係於在上者。導率之如何矣。聖學高明。此等文義。臣等無容仰陳。惟願益加猛省焉。上曰。下番陳文義。儒慶曰。恭愼勇直。俱兼剛柔之德。而若不以禮節之。其流之弊。至於勞葸亂絞。於國於家。禮之爲用大矣。此四者。雖是美德。失其中則弊至於斯。況於政令事爲之間。若有一毫差謬。則其弊不些。伏乞隨事猛省。必以禮節之焉。上曰。以此陳文義。可也。徽之曰。上下番已爲陳達。別無可達者。而勞葸亂絞之弊。皆出於無禮。恭愼勇直。若欲中道。則必以禮節之。是故。禮不可斯須去身也。在協曰。玉堂經筵已備陳。臣無容更達矣。魯淳曰。臣亦無可達之文義矣。上曰。恭愼勇直四字。亦非不美。而偏則爲弊。偏於恭。其弊爲過恭而非禮。偏於信。其弊爲徒事畏懼。偏於直。其弊爲傷於太阨。如伯夷望望然去。偏於勇。其弊爲撫劍疾視。如子路不當死而死。如欲矯其弊。豈無他德之可言。而必以禮字拈出者何也。明浩曰。禮爲修身之綱領。節其等級。以矯性情。莫如禮矣。徽之曰。四者之弊。皆出於不得其中。禮是中之準則。故以禮矯其弊也。上曰。經筵之言。好矣。上曰。仁義禮智四德。皆主於得中。仁字非過。義字非不及。何獨以禮爲中耶。雖以義字言之。豈無防閑制裁之道。恭而義愼而義勇而義直而義。獨不能矯其弊乎。儒慶曰。勇以義其弊。乃爲子路不當死而死。故不如禮也。上曰。不當死而死者。卽勇之弊。非義之弊也。夫禮之爲德。大矣。爲天理之節文。人事之儀則。張横渠敎學者。以禮爲先。䄇子是之。蓋檢束其筋骸。矯揉其性情。發皆中節。無過不及之弊者。莫先於禮矣。周濂溪定之以中正仁義之說。可見禮之爲中。而發前人所未發。濂溪道學。誠卓越矣。上曰。泰伯之以天下讓。雖爲至德。泰伯兄也。王季弟也。有違於立子以長之義。泰伯之讓。雖美。王季之受。果合於義耶。明浩曰。泰伯之讓。至於三者。可見其德之至。而斷髮文身。使天下必歸於王季者。尤見其難矣。儒慶曰。泰伯晦迹。故季歷。不得已受之矣。在協曰。泰伯之讓。出於太王之意。則季歷之受。亦出於無違太王之意也。上曰。所陳是矣。上曰。君子篤於親。民興於仁。何不言興於孝也。明浩曰。仁則擧大體而言也。魯淳曰。未有仁而遺其親者也。上曰。百行莫大於孝。而言仁不言孝者。仁大於孝故耶。徽之曰。孝爲百行之源。而亦包於仁者也。上曰。愛親者。仁之大節。在上者。躬率以愛親。則民自興於仁。此所謂上行而下效也。儒慶曰。孝是爲仁之本也。上曰。篤於親。是仁之一事。而興於仁。卽觀感之大節也。其所謂興者。天之所覆。地之所載。凡有血氣之類。莫不油然興起。混混沌沌。莫知然而然者。皆囿於一仁字矣。上曰。故舊不遺。便是信之一事。則不曰興於信。而謂之民不偸。何也。徽之曰。仁則包四德。可以擧大體而言也。信屬一事。故似不質言矣。上曰。成德之君子。在位之君子。何以稱君子耶。明浩曰。尊稱之意也。上曰。君字則可謂之尊。而子字亦尊耶。明浩曰。古有公侯伯子男。亦可謂尊稱矣。儒慶曰。臣未詳知。不敢以臆見仰對矣。命經筵玉堂先退。上曰。君子二字之文義。曾不講論耶。魯淳曰。未講論矣。命退。諸臣退出。
정조 2년
行都承旨洪國榮藥院直。行左承旨李鎭衡病。右承旨尹冕東坐。左副承旨洪檢坐。右副承旨李養鼎坐直。同副承旨金魯淳坐直。注書柳孟養藥院直一員未差。假注書李度謙仕直。事變假注書朴奎淳仕。
정조 2년
傳于尹冕東曰。都承旨入侍。
정조 2년
金魯淳啓曰。兵曹參判徐有隣。除拜後過三日不爲出肅。依定式推考警責。仍卽牌招察任。何如。傳曰。允。
정조 2년
洪檢。以弘文館言啓曰。本館上番校理臣李鼎揆。下番修撰臣曺遠振。俱以冬享大祭祭官。今日議政府肄儀時。晝仕出去之意。敢啓。傳曰。知道。
정조 2년
傳于洪檢曰。今日肄儀。故取見祭報府。大祝有已塡之人改付標者。或是受誓戒後改塡者乎。問于該曹。換差事。分付。
정조 2년
傳于李養鼎曰。政官牌招開政。
정조 2년
有政。吏批。判書洪樂純在外。參判未差。參議李義翊進。同副承旨金魯淳進。吏批啓曰。判書洪樂純在外。參判未差。小臣獨政未安。何以爲之。敢稟。傳曰。只出緊任。以趙貞相爲禮曹佐郞。申應周爲昌城府使。
정조 2년
兵批。行判書李徽之進。參判徐有隣病。參議李秉模受由在外。參知宋煥喆入直進。同副承旨金魯淳進。副司直吳載紹。訓鍊正申應周今加折衝。
정조 2년
李養鼎。以備邊司言啓曰。全羅監司鄭元始災實分等狀啓。草記稟處事。命下矣。取見狀啓。則古阜等七邑。置之尤甚。全州等二十八邑。置之之次。長城等十八邑。置之稍實。分等依狀請施行。災結則地部分俵。一萬一千九百結外。二千四百三十結。加劃事爲請矣。今年諸道穡事。雖有得失之淺深。以本道畓摠之最多。今此所請。不甚過濫。依此數加劃新還。尤甚邑三分一。之次邑四分一。稍實邑五分一。代捧之請。可見分數之裁量。使之依此擧行。各樣番布。從民願。限明秋純錢捧上之請。若欲通一道代捧純錢。則各軍門需用。實多可悶。尤甚邑。錢水間從民願許捧。之次邑稍實邑。依定式參半收納事。分付。各司所管奴婢身貢舊逋。破船拯劣米。姑令停退事。及推奴徵債。限明秋防塞事。竝令依狀請施行。何如。傳曰。允。
정조 2년
又以備邊司言啓曰。江原監司李亨逵災實分等狀啓。草記稟處事。命下矣。取見狀啓。則金城等八邑。置之尤甚。原州等十三邑。置之之次。鐵原等五邑。置之稍實。分等依狀請施行。新還。尤甚邑折半。之次邑三分。稍實邑四分一。代捧之請。可見分數之裁量。許施。各樣身米布停退之請。新舊未納之一時徵督。災歲窮民。不可不恤。尤甚之次邑。當年條外舊未納。姑令停退。災結則元劃給四百結外。加請一千一百五十三結矣。本道結摠。比他道至少。則今此加請之數。雖涉太過。荐値災荒。不宜較計。依所請許施。各軍門屯稅及各衙門各宮房有土免稅差人輩。不計災實。勒徵濫捧之弊。自本司。捧甘嚴飭事依施。京外流配。限明秋勿爲擧論事。不可通一道施行。尤甚邑則姑令安徐。推奴徵債防塞事。亦爲許施。何如。傳曰。允。
정조 2년
又以備邊司言啓曰。黄海監司徐有寧災實分等啓。草記稟處事。命下矣。取見狀啓。則谷山等七邑。置之尤甚。長淵等十邑。置之之次。殷栗等六邑。置之稍實。分等依狀請施行。災結則該曹所劃一千八百結外。加請畓災三千四百結。又請綿災一千三百結矣。本道畓摠。比他道雖少。穡事之失稔如此。較之昨年所給之數。不甚過多。至於綿災。朝家之從前施惠於本道者。道臣旣若是援例陳請。有不可膠守常法。竝依所請許施。谷山各樣軍布及選武布。限明秋停退之請。尤甚七邑之中。道臣之獨擧此一邑者。可想目下民情之與他尤悶。而災年一時停退之惠。非但反爲民邑莫大之弊而已。旣有純錢代納之令。則民力少紓。與徵布有異。此則置之。新還。尤甚邑三分二。之次邑折半。稍實邑三分一。代捧之請。明春窮民種糧之資。專係於還穀之捧不捧。尤甚邑折半。之次邑三分一。稍實邑四分一。代捧之意。分付。金川民所受大興軍餉。折半捧留本邑事。及太白山城軍餉遠坊民所納。附近外倉捧留事。災年民弊。有不可不念。竝許施。牙兵入坊之停止。推奴徵債之防塞。依所請許施。何如。傳曰。允。
정조 2년
又以訓鍊都監言啓曰。失火時登時執告。內巡軍洪天宅等五名處。木布各一疋施賞事。自宿衛所單子。啓下矣。軍五名處。木布各一疋。施賞之意。敢啓。傳曰。知道。
정조 2년
又以訓鍊都監言啓曰。救火時軍校。分付各該營施賞事。自宿衛所。草記啓下矣。三牌牌將朴道彩金道鑑。各木一疋。軍金漢福等十名。弘化門入直軍印廷彬等六十名。各布一疋施賞之意。敢啓。傳曰。知道。
정조 2년
戊戌十月初四日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以此進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。救火軍兵。皆施賞乎。國榮曰。已爲施賞矣。上曰。伊日火。若非宿衛所。則萬無救止之道矣。國榮曰。雖有禁火司。旣無軍。且無器械。便同有若無。日後之慮。誠不少矣。上曰。禁火諸具。使各營及兵曹。措備以待之意。昨已分付矣。皆已擧行云乎。國榮曰。今方措備云矣。上曰。城外虎患。誠非細憂。昨日又捉一虎。尤極可怕。國榮曰。城外至近之地。樹木茂密處多。故比比有之。誠爲可悶矣。命退去。諸臣以次出。
정조 2년
戊戌十月初四日未時。上御誠正閣。右承旨入侍時。右承旨尹冕東。假注書李度謙。記事官李信祜鄭東浚。以次進伏訖。上曰。坐直承旨。誰也。冕東曰。右副承旨李養鼎。同副承旨金魯淳也。命書傳敎曰。訓鍊正申應周。已自參下時。知其爲可用之人。所以特擢者此也。今番水陸三萬里奉命之行。其所勞苦。可謂前所未有。況隨事純實。能體予意。宜有別般激勸之道。特爲加資右職有窠。勿論內外。卽爲擬入。上曰。此傳敎。今日政擧行之意。分付。可也。賤臣承命分付。命書傳敎曰。予之敦召于卿。凡幾遭矣。居然三易寒暑。而遐志莫回。巽讓彌固。循例徵書。秪歸虛文。此皆予誠信之未孚。顧何有歉於卿哉。然卿以國家之世臣。大老之遺孫。白首林樊。抱經講道者。必不外於致治當世。而特以寡人。無可與有爲。邁邁若是歟。程叔子之言曰。古之人。必待人君致敬盡禮而後往者。非欲自爲尊大也。蓋行藏出處。視其君誠意之如何而決之也。今卿之所商量進退者。得無取於斯義歟。予雖不學。略嘗從事於言語文字之間。粗知此等義理。其所以不欲迫切於卿。秪自務積於吾心者。亦以此也。於戲。卿雖退處田野。義則休戚。試思今日之國事。泮渙之象。岌嶪之勢如河自潰。如草自靡。日甚一日。莫適所止。其所最關於興亡者。君彝民則。數年以來。幾乎墜地。此而不明。其可曰國爲國乎。其明之之道。實是儒賢之任。中流砥柱。長夜明燭。不待乎卿而予將誰恃。且古之人君。往往有讀古人之書。想見其人者。況寡人與卿。幸而生竝於當世。豈不以當世之務。責之於卿。而卿若終不爲當世意。則予之虛佇。奚啻如百代之後。思百代前人而無可致之階。徒然悵望而已者乎。卿之前疏。引考亭辭官赴召之故事。予於是乎尤不任耿耿。有所信而不忘于中者矣。溽暑無前。秋來逆獄。又疊出。俱非致禮之時。故尙今遲徊。亦有以也。見今天氣。不至甚寒。美疹想亦勿藥。迨此暇日。正合登途。縷縷辭敎。亶出悃愊。卿其幡然造朝。庸副側席之思焉。命書傳敎曰。此敦諭。遣史官傳諭於漢城府右尹宋德相處。與之偕來。上曰。此敦諭謄書後。承旨考準以送。可也。命退。諸臣退出。
정조 2년
行都承旨洪國榮藥院直。行左承旨李鎭衡齋宿。右承旨尹冕東齋宿。左副承旨洪檢齋宿。右副承旨李養鼎齋直。同副承旨金魯淳齋直。注書柳孟養藥院直一員未差。假注書李度謙仕直。事變假注書鄭致淳仕。
정조 2년
李養鼎啓曰。大司憲李𡊠疏批未下。執義兪彦鏶。掌令金鍾厚在外。掌令李昌漢未肅拜。持平柳誼宋銓呈辭。今日以監察茶時之意。敢稟。傳曰。知道。
정조 2년
尹冕東。以都摠府言啓曰。今日入直宣傳官武兼及有廳軍士。當爲中日習射。而親臨宗廟冬享大祭齋戒相値。不得爲之之意。敢啓。傳曰。知道。
정조 2년
以宗廟永寧殿冬享大祭受押單子。傳于李鎭衡曰。親押。
정조 2년
傳于尹冕東曰。左承旨入侍。
정조 2년
朴奎淳偕來。代以鄭致淳爲事變假注書。
정조 2년
尹冕東啓曰。事變假注書鄭致淳。時無職名。令該曹依例付軍職。冠帶常仕。何如。傳曰。允。
정조 2년
傳于尹冕東曰。持應製試券。坐直承旨入侍。藝文提學。同爲入侍。
정조 2년
以備忘記。傳于尹冕東曰。朱子曰。人君不以崇高富貴爲貴。而以尊賢崇儒爲重。苟使世之人君。誠心下士。必欲招致。則野豈有遺賢。而每患徒事虛文。不以誠意。士之獨善高尙。不肯出而爲仕者。固宜矣。予嘗反復斯義。讀史至此等處。不覺掩卷而太息也。噫。予之必欲致爾者。雖不以誠意自居。亦不以虛文待爾也。于今三載。避心莫挽。予於是乎益愧夫誠意之未盡也。爾以喬木之家。窮經力行者。徒欲自善則已。如欲致治於斯世。獨不念時事之鞎難。綱紀之頹泯。若見溺而不援乎。每於前席。悉以心腹。言于爾第。亦已屢矣。此皆予側席之苦心。豈可以文字。罄盡耿耿之萬一乎。聞爾將母西行。路過城闉云。懸想益切。不啻饑渴。古人有身不仕於朝。而或値車駕之過。出而見之。況咫尺終南。脩門入望者乎。雖以爾出處言之。庶幾無歉。須體至意。其可登對否。玆以數行。用替錢帛。望卽幡然。俾免虛徐事。遣史官傳諭于掌令金鍾厚處。
정조 2년
尹冕東。以義禁府言啓曰。冬寒滯囚。亦屬可念。禁府時囚罪人。一竝今日內草記。照律放送事。命下矣。時囚罪人成鎭殷。擅發紙牌。恣意囚人。揆以法綱。極爲可駭。以此照律。罪取考律文。則大明律制書有違條有曰。凡奉制書。有所施行。而違者杖一百。大典推斷條有曰。犯私條杖一百決杖。告身盡行追奪。先朝受敎內。王府決杖者。代以金贖矣。成鎭殷。杖一百收贖。告身盡行追奪放送。而時囚罪人成鎭殷蔡聖蕃等原情公事。李昌源議處公事。李文源照律公事。未及判下。不得循例擧行。何以爲之。敢稟。傳曰。允。未下公事。以判署之致。姑不判付。竝爲議處。仍卽照律。已照律未啓下者。只爲草記。已議處未照律者。照律草記。可也。
정조 2년
又以義禁府言啓曰。未下公事。竝爲議處。仍卽照律。已照律未啓下者。只爲草記。已議處未照律者。照律草記事。命下矣。時囚罪人成鼎鎭段。本縣爲奴罪人二男。是何等凶逆之奴。何等凶逆之弟。而身爲守土之官。苟有嚴畏國法。憤惡凶逆之心。則固當斥遠之不暇。而招見賜顔。任其行止者。究厥所爲。萬萬痛駭。罪取考律文。則大明律知情藏匿罪人條有曰。凡知人犯罪事發。而指引道路。資給衣糧者。減罪人罪一等。杖一百流三千里。大典推斷條有曰。犯私罪。杖一百以上決杖。告身盡行追奪。先朝受敎內。王府決杖者。代以金贖矣。成鼎鎭。杖一百收贖。告身盡行追奪。慶尙道固城縣流三千里定配。而以議啓內辭意。具罪目。依例發遣府羅將。押送配所。時囚罪人蔡聖蕃段。科試事體。何等嚴重。而試冊中直赴人。或錄或不錄。而身爲入門官。曚然不察。事極可駭。罪取考律文。則大明律不應爲條有曰。凡不應得爲而爲之者笞四十。名例有曰。犯私罪笞四十。附過還職。大典推斷條有曰。犯枉法受贓外。笞杖竝收贖云。蔡聖蕃。笞四十收贖。附過放送。時囚罪人李昌源段。罪囚錄啓。法意甚重。而身爲獄官。時囚罪人。任自不錄。事極痛駭。罪取考律文。則大明律不應爲條有曰。凡不應得爲而爲之事理重者。杖八十。大典推斷條有曰。犯私罪杖八十。奪告身三等。犯枉法受贓外。笞杖竝收贖云。李昌源。杖八十收贖。奪告身三等放送。時囚罪人李文源。以不應爲事理重。杖八十收贖。奪告身三等。已爲照律入啓。未及判下矣。李文源。依前照律。杖八十收贖。奪告身三等。放送。何如。傳曰。允。
정조 2년
敦寧府都正李復祥疏曰。伏以。皇天陰騭。宗社垂祐。逆孽就誅。賀儀載擧。臣病伏田野之中。跡阻呼嵩之末。心切悚惶。不意迺者以臣。爲敦寧府都正。臣聞命感祝。涕淚自零。宜卽竭蹶登途。叩謝天陛。而自昨年秋後。重得風痺。症甚危惡。房闥之內。須人以動。床笫之上。與鬼爲隣。一息如線。死亡無日。以此病狀。雖欲束帶造朝。其勢末由。伏願聖上。俯垂諒察。特許遞改。專意刀圭。沒齒丘壑。則不勝幸甚。抑臣雖在疾病之中。區區宗國之憂。有不敢少緩者。玆陳沐浴之義。敢暴黈纊之下。庶垂察納焉。噫。自夫厚麟以來。逆變層生。至於範吉射天之凶而極矣。昔也圖危國本者。終至稱兵。向之沮戲代理者。仍成挾匕。亂逆之凶謀。符於前後。君臣之大義。幾乎晦塞。是知耇輝之心法。卒傳於厚麟也。何幸天鑑孔昭。陰謀莫售。而豈意辛壬以後五十餘年之間。一轉二轉。復有今日而更肆其毒乎。八域臣民。孰不無磔肉寢皮之心。臣以臣祖之孫。萬死尙存。再見世變之如此。其所以憤嫉痛恚。沬血同仇之心。尤當如何哉。竊伏見近來鞫獄。應伏邦刑者。多所漏網。偃息自在。天地之大德。雖曰好生。梟獍之逆心。終難革心。國家之憲章日隳。而此輩之醞釀益深。豈非所大可懼哉。顧今群情之所憂疑。臺論之所爭執。莫急於鄭妻事。而上下相持。一向因循。使之容貸於覆載之間。今且數年有餘矣。殿下雖欲不恤公議。私自庇護。其於宗社何。其國法何。從古亂逆。何代無之。而女子之陰結逆黨。自爲窩窟。主張凶謀。排布密計。往牒之所未有也。今若以女子之無足爲。忽而不治。則恐有鋤草遺根之譏。而終致養虎貽患之禍矣。臣思之及此。不覺心寒而骨顫也。伏乞殿下。廓揮乾斷。夬施天討。亟允臺閣之請。以洩神人之憤焉。臣從今以往。永作癃廢之物。便訣聖明之世。矯首雲天。一字一涕。而畢義歸死。死無所恨。臣無任瞻天望聖屛營祈懇之至。答曰。省疏具悉。所陳懲討之義。可見沐浴之誠。當商處。爾其勿辭。俟少間上來察職。
정조 2년
正言韓晩裕疏曰。伏以。臣所叨之職。任淸朝之言責。繋一世之公議。其爲任也甚重。而居是職者。可謂榮矣。假使臣。言議有一毫可堪之實。情勢無十分難安之端。則臣何苦而强欲規免。不思所以盡一日之責哉。誠以其才則悾悾如也。其質則聵聵如也。貪榮冒進。君子不取。量能度分。古人所與。臣於向年初除見職也。累日縮伏。一次違傲。尋坐他事。獲被譴罷之典矣。伊後諫長。論臺啓規避之人。而竝及於臣。蓋今三司合辭之啓。有臣一家尊屬之親。臣於其時。雖無規避之跡。而難進之義則有之。臣固受而爲罪。噫。一經言地。卽遭臺評之峻發。則臣於是除。其不可揚揚冒膺也決矣。近來引義臺地者。視臣不啻甚輕。而皆以必遞爲期。擧世亦不以爲非。則臣於此啓。亦不可伈伈隨參也明矣。由前則實關廉防。由後則有傷私義。當此懲討方嚴之日。豈不欲明目張膽。粗伸臣分之萬一。而反復思量。進身無路。是以日昨猥承嚴召。自犯違逋之罪。畢竟未蒙例勘。益切悚蹙之忱。歷日彌久。莫省攸措。玆敢略陳微懇。仰瀆崇聽。伏乞聖明。亟命遞改臣職名。以肅朝綱。以安私分。不勝大願。臣雖不以書官自居。而沐浴之義。實出秉彝。呼吸之機。不容緩聲。敢此附陳焉。噫嘻。比年以來。逆變層出。凶徒寔繁。梟音罔悛。虺毒愈肆。何幸天討亟行。罪人斯得。兇肚逆腸。後先畢露。妖腰亂領。次第夬戮。國勢轉危而爲安。人心怵惡而向善。寔賴宗祊之靈慶。神祗之陰佑。在今日懲毖之圖。宜無所不用其極。而猶使鄭妻偃處城外。龜柱假息於島中。擧國食肉寢皮之心。固非一日。在廷瀝肝沬血之請。殆過三年。而殿下。不顧一國之同情。尙拒諸臣之力討。徒致因循之歎。訖無究竟之期。臣竊爲殿下惜此擧也。夫以先王好生之德。焉而巨魁必殲。孟子不云乎。國人皆曰可殺則殺之。彼兩賊者。豈非今之巨魁而國人皆曰可殺者乎。好生之德。非所施於亂賊。而殿下。當斷不斷。過加容貸。若此而猶害於義。則是四凶可赦。而臯陶無所用其法也。蓋長薄昭。旣有古事之可據。而況鄭妻之惡。有倍於蓋長龜柱之罪。非比於薄昭。則今日諸臣之誠未回天。尙未擧當施之律者。其有媿於漢廷之臣。多矣。而殿下之所以處兩賊者。曾不如漢帝之明斷。則是豈所望於殿下者哉。噫。彼兩賊之所以謀危國家者。非一朝一夕之故。其威權之所壓。勢利之所誘。一種不逞之徒。咸以爲歸。迨其失志之後。益稔附惡之凶。前逆纔鋤。而後逆繼起。愈出愈憯。驚心痛骨。實是前古之所罕聞。蓋其窩窟未破。而聲勢猶有相倚。派分似異。而脈終實皆相連。自古亂賊之多。未有甚於今日者也。雨露之澤普被。而檮杌尙未革心。日月之光高懸。而魑魅猶夫伺影。凡今可憂之勢。難言之機。不待明者而後知。殿下雖欲終始曲貸。獨不念困獸之猶鬪。而國狗之斃。尙能噬人也哉。殿下。若謂兩賊。有一分可生之道。則至今靳允。猶或可也。而其窮天極地之惡。無君不道之罪。蓋先乎君臣之致討。而殿下。業已洞諭之矣。前後發諸絲綸之間者。至嚴且悉。則殿下之於兩賊之罪。其知之也。可謂明矣。自古帝王。固有不知而不能斷者。而今我殿下。則旣知矣。而猶未斷焉。其去不知而不能斷者。能幾何哉。抑臣敢因此一事。而竊有所仰勉者焉。臣聞知行之於學。貴乎竝進。而不可以偏廢者也。惟我殿下生知之資。卓出千古。明睿所照。觸處洞然。實是群下之所欽仰。而竊覵殿下之於兩賊。旣知而不能斷焉。則其於典學之功。毋或極乎致知之精。而猶有歉於實踐耶。且夫需者。事之賊也。當斷不斷。最爲處事之大病。而人君御世之道。貴在乾剛之克斷。以殿下之英明。又何濡忍之至此也。臣愚死罪。竊以實踐明斷二者。爲殿下今日之所當勉焉。惟殿下。勿以人廢言也。爲今日臣子者。於此兩賊之事。不得請則不止者。迺是臣分之當然。而惟其討賊之方急。故凡係君德之闕失。朝政之當否。國計民憂之大者。皆有所未暇及焉。殿下胡不念及於此哉。伏願特允三司之請。明正二凶之罪。使神人之憤少洩。而邦家之憂永靖焉。至於志恒之凶逆。尤當肆諸市朝。而終緣徑斃。未加顯誅。輿儓共惋。亂賊奚懲。而況三世出將。必多故吏門生。十年掌兵。豈少食客死士。其在防患之道。與他諸賊逈殊。而應坐諸人之未施當律。寧有是理。臣謂亟從臺啓。竝擧島配之典。斷不可已也。今年三農失稔。八路同然。穡事初收。而蔀屋之生計。已蕭然矣。舊還停捧之敎。可見軫恤之聖意。而來頭捄活之策。不可不預先講究。使飢民獲沾實惠。請令廟堂。早思區劃之方。以晝接濟之道。俾斯民。免捐瘠之患焉。臣無任屛營祈懇之至。答曰。省疏具悉。首言討逆事。尾附陳勉事。竝當留意。而歉歲救荒之政。宜可預先講求。爾言是矣。令廟堂稟處。爾其勿辭察職。
정조 2년
戊戌十月初五日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以此進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。山林其或有幡然之意乎。國榮曰。恩敎懇至似當爲一番造朝。而山林出處自別。來可量度矣。上曰。予自東宮時。每欲一見。而尙今未得見之。今番若或幡然造朝。以講治政得失。則甚可幸矣。國榮曰。若或上來。則國事時象。必爲可益。臣等亦以是懸望矣。上曰。箕伯。何時赴任乎。國榮曰。初旬間下去云矣。上曰。申應周昌城之除。於渠可謂壯矣。國榮曰。未經邊地。遷除防禦。雖或壯矣。以其效勞。誠爲合當矣。上曰。水陸三萬里往役之勞。前亦罕有。予之今番下敎。一以酬勞。一以激勸矣。國榮曰。聖意所在。臣豈不知乎。凡在武弁。足可爲聳動矣。上曰。闕內齋宿文臣。今日皆當入內。其在勸奬之道。欲試應製矣。國榮曰。聖意誠好矣。上命書詔題唐平淮西。國榮書訖。上曰。注書持此題。出給禮房承旨。右承旨以下騎曹堂郞全數。玉堂及闕內齋宿文臣。皆應製。申前製納事。分付。命退去。諸臣以次出。
정조 2년
戊戌十月初五日巳時。上御誠正閣。左承旨入侍時。行左承旨李鎭衡。記事官柳孟養金勉柱鄭東浚。以次進伏訖。上曰。應製人盡爲入來乎。鎭衡曰。姑未盡爲來會矣。上曰。闕內齋宿人。幾何。鎭衡曰。玉堂外。別無齋宿者矣。上曰。兵曹則全數應製事。分付乎。鎭衡曰。已爲分付矣。上曰。書題。何如。鎭衡曰。極爲平順矣。上曰。翰林新入右位。能修擧古風乎。勉柱對曰。略有修擧者矣。上曰。下番之受困於右位自古然矣。今之翰林亦然乎。勉柱曰。今亦不廢古風矣。上曰。翰林今爲四員。一奉敎。可爲假注書矣。鎭衡曰。以翰林而行公假官者。自有古例矣。上曰。下番旣是實官。越去注書後。以一奉敎。爲假注書。則足可謂雪恥矣。鎭衡曰。以此爲之。則將爲大雪恥矣。命書傳敎曰。旣示申飭矣。歉歲外邑編配之多。徒貽主客之弊。日前發配刑曹典獄吏屬。分揀放送。又命書傳敎曰。禮曰凡散齋。刑殺文書。有司不啓。又不判署。雖難如例擧行。冬寒滯囚。亦屬可念。禁府時囚罪人。一竝今日內草記。照律放送。又命書傳敎曰。我國素稱禮義之邦。況於交隣國。尤當以禮義。交相酬酢。近以接慰官事言之。舊島主身死。新島主承襲。則揆以禮義。宜乎告訃先之。告慶次之。今也反是。不告訃而告慶。甚是紕繆之禮。問於該曹。則雖有一二近例。而去戊戌以前。果無此例云。其在尙禮敦義之道。接慰官。不可徒然差遣。以此意分付萊府。使之嚴飭訓譯。責論館守倭處。探問委折狀啓事。令禮曹卽爲行會。命書敦寧都正李復祥疏批。命書正言韓晩裕疏批。命書傳敎曰。予以爲節用。先自宮闈始。節用之道。無出於節其無用之費。雖在大官酋人之供。若係無用。則尙加節省。況且宮闈無用之費乎。大抵宮人供億。所費甚多。此不特無用之費。實是不急之需也。御極之初。釐正首先于此。今則大殿。無宮人之一名目。雖欲査櫛。更無省弊之事。而而但累朝流來之宮人之供億。則屬於慈殿。古例然也。非不知尾閭太廣。而尙不蘇革其弊矣。聞宮人老故旣多。新充絶無之故。供億嬴除云。以此稟于慈殿。慈殿許可。當此歲歉民窮之時。宜有別般節省之道矣。以今所欲減省名色之費。昨夜問于度支。則料饌衣紳之需。可代中人千餘家之産。必是節省之實政。豈不益哉。宮人供億名色中。癸酉移屬條。自今朔永省罷。以軫經用事。分付戶曹。命退去。諸臣以次出。
정조 2년
戊戌十月初五日酉時。上御誠正閣。坐直承旨藝文提學持應製試劵入侍時。藝文提學洪國榮。行左承旨李鎭衡。左副承旨洪檢。假注書李度謙。記事官徐龍輔鄭東浚。以次進伏訖。上曰。左副讀試劵。提學考之。可也。上曰。盡爲收劵耶。鎭衡曰。玉堂。有未及呈券者矣。上曰。注書出去捧入。可也。賤臣承命捧入。上曰。落幅及入合考之券。注書區別以置。可也。考券畢。命取四人。命書傳敎曰。應製居首同副承旨金魯淳。鹿皮一領賜給。之次正郞朴祐源崔烜。右承旨尹冕東。各紙三卷筆五枝墨三笏賜給。命禮房承旨先退。檢退出。上曰。入直外。應製文臣之入闕中者。皆令出去。仍下鑰。可也。賤臣傳命。命退。諸臣退出。
정조 2년
戊戌十月初五日二更二點。上御誠正閣。戶房承旨入侍時。行左承旨李鎭衡。記事官柳孟養李信祜鄭東浚。以次進伏訖。上命書傳敎曰。吏曹郞廳發遣。諸執事淸齋。摘奸以來。上曰。同副之文。善作矣。鎭衡曰。然矣。甚勤擧矣。上曰。有宿工云乎。鎭衡曰。宿工不少云矣。上曰。李秉模洪檢。意謂善作矣。今番所作。不成貌樣。可怪。鎭衡曰。凡諸文字之製。皆有得失矣。上曰。兩山林。皆當上來云乎。鎭衡曰。今番敦召辭敎。惻怛懇至。所守雖礭。豈不感激而幡然乎。命讀諸道狀啓。鎭衡讀奏。命書判付。命退去。諸臣以次出。
정조 2년
行都承旨洪國榮藥院直。行左承旨李鎭衡齋宿。右承旨尹冕東齋宿。左副承旨洪檢齋直。右副承旨李養鼎齋直。同副承旨金魯淳齋宿。注書柳孟養藥院直一員未差。假注書李度謙仕直。事變假注書兪任柱在外。
정조 2년
藥房都提調臣徐命善。提調臣具允鈺。同副承旨臣金魯淳啓曰。伏未審日間。聖體。若何。臣等今日。率諸御醫趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。王大妃殿惠慶宮氣候。一樣。待下敎日入侍。
정조 2년
大王妃殿惠慶宮中宮殿。藥房口傳問安。答曰。知道。淑昌宮。藥房口傳問安。答曰。知悉。
정조 2년
洪檢啓曰。禮曹判書金華鎭。有稟達事。來詣請對矣。傳曰。入侍。
정조 2년
鄭致淳奉命在外。代以兪任柱爲事變假注書。
정조 2년
李鎭衡啓曰。明日動駕時。憲府侍臣。無進參之員。除在外外。未肅拜呈告人員。竝待開門牌招。何如。傳曰。允。
정조 2년
又啓曰。明日大駕詣宗廟入齋室後。王大妃殿惠慶宮問安。何承旨進去乎。敢稟。傳曰。右副承旨進去。
정조 2년
以備忘記。傳于金魯淳曰。明日動駕時。攔後軍兵排立節次。係是作隊後初行動駕也。宜有定式。此後經宿擧動時。則攔後軍兵及槍劍軍兵。勿爲落後於紅馬木前路。而宿衛大將。仍爲率領。攔後陪扈。至於城內。卽日還宮擧動時。則如無特敎。又不侵夜。依前自紅馬木及陣門內排立事。分付兵曹。磨鍊節目。仍爲定式之意。分付宿衛所。